সুজলা-সুফলা শস্য-শ্যামলা বাংলাদেশ যেন হয়ে গেছে গরিবের সুন্দরী বউ। প্রবাদে আছে ‘গরিবের সুন্দরী বউ সবার ভাবি।’ জনগণের ভোটের অধিকার হরণ করার পর থেকে বাংলাদেশে বিদেশীদের আনাগোনা বেড়ে গেছে। মাঝেমধ্যে কিছুদিন নীরব থেকে হঠাৎ হঠাৎ করে সে আনাগোনা বেড়ে যায়। সন্ত্রাস, জঙ্গীবাদ, ভোটের অধিকার ফিরিয়ে দেয়া ইত্যাদি ইস্যুতে সে আনাগোনা আবার বেড়ে গেছে। বিদেশীদের এই আনাগোনা ক্রিয়া-প্রতিক্রিয়া ‘সবার সঙ্গে বন্ধুত্ব কারো সঙ্গে শত্রুতা নয়’ নীতি কি কার্যকর করছি? নাকি দেশের অদূরদর্শী রাজনীতির মতোই পররাষ্ট্রনীতিতে প্রতিহিংসার পররাষ্ট্রনীতি, তোষামোদের পররাষ্ট্রনীতি, নজজানু পররাষ্ট্রনীতি নানা ধারায় পরিচালিত হচ্ছে? যেসব প্রভাবশালী দেশ ও সংস্থা সন্ত্রাস-জঙ্গীবাদ দমনের পাশাপাশি ‘জনগণের ভোটের অধিকার’ ফিরিয়ে দেয়ার দাবি তুলছেন তাদের সঙ্গে এক ধরনের কূটনৈতিক আচরণ করা হচ্ছে। আর যেসব দেশ জনগণের ভোটের অধিকার উচ্ছন্নে যাক আওয়ামী লীগকে ক্ষমতায় রেখে সবকিছু করা যায়, এমন নীতির বিশ্বাসী তাদের সঙ্গে অন্য ধরনের আচরণ করা হচ্ছে। বিশেষ করে ভারতের সাবেক পররাষ্ট্র সচিব সুজাতা শিংয়ের বক্তব্য ‘যেভাবেই হোক আওয়ামী লীগকে ক্ষমতায় রাখতে হবে’ এ বার্তার মধ্যেই ভারতের নেতা-মন্ত্রী-কর্মচারীদের জন্য বাংলাদেশের সবকিছুই যেন উন্মুক্ত। আমেরিকা, ইউরোপীয় ইউনিয়ন, ব্রিটেন এবং জাতিসংঘ, ওআইসি, কমনওয়েলথের প্রতিনিধিরা বাংলাদেশে এলে সরকার বেশ সতর্ক হয়ে যায়। ওইসব দেশ-সংস্থার প্রতিনিধি, রাষ্ট্রদূত এবং হাইকমিশনাররা কোনো কথা বললে তাদের তুচ্ছতাচ্ছিল্য করা হয়। শুধু তাই নয়, ওইসব দেশের গুরুত্বপূর্ণ ব্যাক্তিরা ঢাকায় যাতে সুশীল সমাজ, মানবাধিকারকর্মী, কূটনীতিক ও পেশাজীবীদের সঙ্গে বৈঠক করতে না পারেন কৌশলে সে চেষ্টা চলে রাষ্ট্রীয় পর্যায় থেকে। যার জন্যই ‘কাজের বেটি মর্জিনা’, ‘সিকি মন্ত্রী’ ইত্যাদি শব্দগুলো ব্যবহৃত হয়। বাংলাদেশের অভ্যন্তরীণ বিষয় নিয়ে ওই সব দেশের ‘নাক গলানোর’ প্রতিবাদ করতে না পারলেও তীব্র সমালোচনা করা হয়। ওয়ার্ল্ড ব্যাংক, আমেরিকার দক্ষিণ এশিয়া বিষয়ক সহকারী মন্ত্রী, রাষ্ট্রদূত, ব্রিটেনের রাষ্ট্রদূত, ইউরোপীয় ইউনিয়নের রাষ্ট্রদূতের ক্ষেত্রে এটা দেখা গেছে। কিন্তু ভারতীয় মন্ত্রী, সচিব, রাষ্ট্রদূত, বিভিন্ন রাজ্যের মূখ্যমন্ত্রী এবং ভারতের কোনো রাজনৈতিক দলের নেতা বাংলাদেশে এসে রাজনীতি-আইনশৃঙ্খলা নিয়ে নানা মন্তব্য করছেন। বিভিন্ন পেশাজীবী ও সুশীলদের সঙ্গে বৈঠক করছেন। নানা বক্তব্য দিচ্ছেন। তাদের ব্যাপারে সরকারের কোনো ‘রা’ নেই। আমেরিকা, ব্রিটেন, ইউরোপীয় ইউনিয়ন বাংলাদেশ নিয়ে কথা বললেই অভ্যন্তরীণ বিষয় নিয়ে ‘নাক গলানো’ হয়। সার্বভৌমত্বের প্রসঙ্গ তুলে উদ্বিগ্ন প্রতিক্রিয়া ব্যক্ত করা হয়। অথচ ভারতের কেউ কথা বললে তা দেশের ‘অভ্যন্তরীণ বিষয় নিয়ে নাক গলানো’ হয় না? বাংলাদেশ কি ভারতের করদ রাজ্য? ভারতের পররাষ্ট্র সচিব ড. এস জয়শঙ্কর ঢাকা ঘুরে গেলেন। তাকে যেভাবে ‘বরণ করা হলো’ তা অনেক দেশের প্রধানমন্ত্রীর ক্ষেত্রেও দেখা যায় না। তিনি ঢাকায় এসেই সুশীল সমাজের প্রতিনিধিদের সঙ্গে বৈঠক করলেন। সরকার অনুগত সুশীলদের সঙ্গে সোনারগাঁ হোটেলে বৈঠকের আয়োজন করেছে সরকারই। এটা অভ্যন্তরীণ বিষয়ে নাগ গলানো নয়? কয়েকদিন আগে আমেরিকার দক্ষিণ এশিয়া বিষয়ক সহকারী পররাষ্ট্রমন্ত্রী নিশা দেশাই বিশওয়াল ঢাকা সফর করে বিভিন্নজনের সঙ্গে বৈঠকের পর জানান, বাংলাদেশ-ভারত-আমেরিকা একসঙ্গে সন্ত্রাস দমনে কাজ করবে। নিশা দেশাইয়ের এ বক্তব্য ভারতের প্রভাবশালী ‘দ্য হিন্দু’ পত্রিকায় প্রকাশ পায়। সেখান থেকে ‘কোট করে’ ঢাকার পত্রিকাগুলো ছাপে। সুশীলদের সঙ্গে বৈঠকে এ প্রসঙ্গে জানতে চাইলে এস জয়শঙ্কর জানান, আমেরিকা-ভারত-বাংলাদেশ যৌথভাবে সন্ত্রাস দমনের খবর তিনি ঢাকায় এসে শুনেছেন। ড. জয়শঙ্কর বলেন, বাংলাদেশের নিরাপত্তা নিয়ে যুক্তরাষ্ট্রের সঙ্গে ভারত কীভাবে কাজ করবে? এ নিয়ে যুক্তরাষ্ট্র বলেছে, আমরা তো বলিনি। ভারতের প্রভাবশালী পত্রিকার রিপোর্ট প্রকাশ হয়েছে। সেটা ঢাকার সবাই জানতে পারলেন অথচ ভারতের পররাষ্ট্র সচিব জানেন না! টিভি পর্দায় দেখা গেল জয়শঙ্করের সঙ্গে হাত মেলাতে গিয়ে ঢাকা বিশ্ববিদ্যালয়ের সাবেক ভিসি অধ্যাপক একে আজাদ চৌধুরী মাথা নীচু করে এমন ভাব কররেন যে কোনা রাজা মহারাজার সঙ্গে হাত মেলানোর সৌভাগ্য হয়েছে। ধিক! বুদ্ধিজীবী ধিক!! বাংলাদেশের সন্ত্রাস-জঙ্গীবাদ নিয়ে দ্বিপাক্ষিক বা ত্রিপাক্ষিকভাবে কাজ করার কি আছে? ঢাকার ‘সন্ত্রাস’ সমস্যা আর ওয়াশিংটন ও দিল্লির সমস্যা কি এক? জয়শঙ্করকে যেভাবে গুরুত্ব দেয়া হলো তাতে মনে হয় তিনি যেন অনেক গুরুত্বপূর্ণ বিষয়াদি সমাধার জন্য এসেছেন। কারণ বাংলাদেশের সঙ্গে ভারতের দ্বিপাক্ষিক সমস্যা অনেক। দীর্ঘ ৪৫ বছরে ঢাকা শুধু দিল্লিকে দিয়েই গেছে কিছুই পায়নি। মুজিব-ইন্ধিরা চুক্তি অনুযায়ী সেই ’৭৪ সালে বেরুবাড়ি দেয়া হলেও দিল্লি ৪৪ বছর সময় নিয়ে ল্যান্ড বাউন্ডারি এগ্রিমেন্ট কার্যকর করায় ছিটমহল বিনিময় হয়েছে। বাংলাদেশের ওপর দিয়ে ভারত ট্রানজিট নিয়েছে অথচ তিস্তা চুক্তি ঝুলিয়ে রেখেছে, টিপাইমুখে বাঁধ দিয়ে বৃহত্তর সিলেটকে মরুভূমি বানানোর চেষ্টা করছে, বাংলাদেশের ওপর দিয়ে ভারত বিদ্যুতের লাইন নিয়ে গেছে, অথচ বাংলাদেশ নেপাল রুট ব্যবহারে বাধা দিচ্ছে, নিত্যদিন সীমান্তে বিএসএফের হাতে বাংলাদেশীরা প্রাণ হারাচ্ছে ইত্যাদি অসংখ্য ইস্যু নিয়ে জয়শঙ্কর আলোচনা করলে সফর হতো তৎপর্যপূর্ণ ও গুরুত্বপূর্ণ। এ জন্য তার সফর গুরুত্ব দেয়া যেত। কিন্তু দ্বিপাক্ষিকভাবে জঙ্গী-সন্ত্রাস দমনের সিদ্ধান্ত বাংলাদেশের জন্য কতটুকু গুরুত্বপূর্ণ? ভারত তো এখনো সেভেন সিস্টার্সের স্বাধীনতা কর্মীদের বিচ্ছিন্নতাবাদী মনে করে। আমাদের কি সেটাই করতে হবে? গত জানুয়ারি মাসে বিজেপির কেন্দ্রীয় সেক্রেটারি জেনারেল শ্রী রাম মাধব ঢাকা সফর করেন। তাকে নিয়ে একাধিক মন্ত্রী, প্রধানমন্ত্রীর একাধিক উপদেষ্টা ও ক্ষমতাসীন আওয়ামী লীগের কয়েকজন নেতা সেমিনার-সিম্পোজিয়াম-কর্মশালা করেন। তিনি বাংলাদেশের অভ্যন্তরীণ রাজনীতি নিয়ে দীর্ঘ বক্তব্য দেন। অথচ তার বক্তব্য দেশের অভ্যন্তরীণ বিষয়ে নাক গলানো মনে করা হয়নি। ভারতের আরএসএসের ভাবশীর্ষ ক্ষমতাসীন বিজেপির নেতা ও সরকারের মন্ত্রীরা কারণে-অকারণে মুসলিমবিদ্বেষী বক্তৃতা দিচ্ছেন। সেগুলো নিয়ে কি জয়শঙ্কর আলোচনা করেছেন?